Nadem 1669 de letzte Hansedag ween is, hebbt sik blots noch Hamborg, Bremen un Lübeck Hansestadt nöömt. Eerst na 1990 hebbt welk Städer denn wedder op de ole Historie trügggrepen un sik wedder offiziell Hansestadt nöömt. Dat weren toeerst na de Wenn 1990 de Städer Rostock, Wismer, Stralsund, Griepswoold, Anklam un Demmin in Mekelborg-Vörpommern. Eerst von 2007 af an hebbt denn ok Städer in Neddersassen, Sassen-Anholt, Noordrhien-Westfalen un Hessen Andrääg bi de tostännigen Binnenministers stellt, dat se den Titel Hansestadt dragen dröfft. Opstunns (Stand 19. Dezember 2013) gifft dat 23 Städer in Düütschland, de offiziell den Titel Hansestadt hebbt.